Title: ประกาศเจ้าพนักงานจราจรทางบกจังหวัดภูเก็ต ฉบับที่ 2/2551 เรื่อง การจัดระบบการจราจรในเขตรับผิดชอบ สภ.ถลาง อำเภอถลาง จังหวัดภูเก็ต

ประกาศเจ้าพนักงานจราจรทางบกจังหวัดภูเก็ต

ประกาศเจ้าพนักงานจราจรทางบกจังหวัดภูเก็ต
ฉบับที่
๒/๒๕๕๑
เรื่อง
การจัดระบบการจราจรในเขตรับผิดชอบ สภ.ถลาง
อำเภอถลาง
จังหวัดภูเก็ต[๑]

ด้วยปรากฏว่า ถนนเทพกระษัตรี อำเภอถลาง
จังหวัดภูเก็ต
ซึ่งเป็นถนนสายหลักที่มีการสัญจรไปมามีปริมาณรถเข้าออกจำนวนมากทำให้มีการจราจรหนาแน่น
จากปัญหาการจราจรซึ่งมักเกิดอุบัติเหตุขึ้นบ่อยครั้ง
จึงได้มีการประชุมร่วมกับคณะกรรมการตรวจสอบและติดตามการบริหารงานตำรวจ (กต.ตร.)
องค์การปกครองส่วนท้องถิ่นในเขตพื้นที่อำเภอถลาง และแขวงการทางจังหวัดภูเก็ต
จากการประชุมดังกล่าวได้มีมติในที่ประชุมเห็นควรจัดการจราจรใหม่

ฉะนั้น เพื่อเป็นการแก้ปัญหาการจราจรดังกล่าว
ให้เป็นไปด้วยความเรียบร้อย
มีความคล่องตัวเพื่อให้ประชาชนผู้ใช้รถใช้ถนนเกิดความสะดวกและปลอดภัย
เจ้าพนักงานจราจรทางบกจังหวัดภูเก็ต จึงอาศัยอำนาจตามความในมาตรา ๑๓๙
แห่งพระราชบัญญัติจราจรทางบก พุทธศักราช ๒๕๒๒ จัดระบบการจราจรบริเวณเขตรับผิดชอบ
สภ.ถลาง ดังนี้

ข้อที่ ๑  บริเวณสี่แยกถลาง
ในชั่วโมงเร่งด่วนของทุกวัน เช้า (ระหว่างเวลา ๐๗.๐๐ - ๐๙.๐๐) เย็น (๑๗.๐๐ -
๑๙.๐๐) ห้ามมิให้รถบรรทุก ตั้งแต่ ๖ ล้อ ขึ้นไปเลี้ยวเข้าทางถนนดอนจอมเฒ่า (บ้านดอน
- เชิงทะเล) และเลี้ยวเข้าถนนน้ำตกโตนไทร

ข้อที่ ๒  บริเวณจุดกลับรถหน้าโรงเรียนถลางพระนางสร้าง
ห้ามมิให้รถที่วิ่งจากสี่แยกถลางไปทางอนุสาวรีย์ (ขาเข้าเมือง)
กลับรถบริเวณจุดกลับรถหน้าโรงพยาบาลถลาง
และรถที่วิ่งออกมาจากโรงพยาบาลถลางบังคับเลี้ยวซ้าย ห้ามขับตรงไปยังจุดกลับรถและห้ามกลับรถบริเวณจุดกลับรถหน้าโรงเรียนถลางพระนางสร้าง

ข้อที่ ๓  บริเวณสี่แยกอนุสาวรีย์ท้าวเทพกระษัตรี-ท้าวศรีสุนทร
ในชั่วโมงเร่งด่วนของทุกวันเช้า (๐๗.๓๐ - ๐๙.๓๐) เย็น (๑๗.๓๐ - ๑๙.๓๐)
ทำการปิดวงเวียนอนุสาวรีย์โดยให้มีการเดินรถ ดังต่อไปนี้
๓.๑ รถที่วิ่งมาทางถนนเทพกระษัตรีทิศทางจากสี่แยกถลางหากต้องการจะกลับรถหรือเลี้ยวขวาบริเวณวงเวียนอนุสาวรีย์
ห้ามเข้าวงเวียนให้ไปกลับรถบริเวณจุดกลับรถหน้าวัดท่าเรือ
๓.๒ รถที่วิ่งมาจากถนนป่าคลอก -
อนุสาวรีย์ทิศทางจากทางป่าคลอกต้องการจะตรงไปทางถนนอนุสาวรีย์-เชิงทะเล หรือเลี้ยวขวาไปทางถนนเทพกระษัตรี
ห้ามเข้าวงเวียนให้ไปกลับรถบริเวณจุดกลับรถหน้าวัดท่าเรือ
๓.๓
รถที่วิ่งมาทางถนนเทพกระษัตรีทิศทางจากอำเภอเมือง
ต้องการจะกลับรถหรือเลี้ยวขวาบริเวณวงเวียนอนุสาวรีย์
ห้ามเข้าวงเวียนให้ไปกลับรถบริเวณจุดกลับรถหน้าร้านศรีศุภลักษณ์
๓.๔ รถที่วิ่งมาจากถนนอนุสาวรีย์-เชิงทะเล
ทิศทางจากทางเชิงทะเลต้องการจะตรงไปทางถนนอนุสาวรีย์-ป่าคลอก
หรือเลี้ยวขวาไปทางถนนเทพกระษัตรี
ห้ามเข้าวงเวียนให้ไปกลับรถบริเวณจุดกลับรถหน้าร้านศรีศุภลักษณ์
๓.๕ ห้ามรถบรรทุกตั้งแต่ ๖ ล้อ
ขึ้นไปกลับรถบริเวณจุดกลับรถหน้าวัดท่าเรือและจุดกลับรถหน้าร้านศรีศุภลักษณ์ในชั่วโมงเร่งด่วนของทุกวัน
ทั้งนี้
ให้ผู้ขับขี่ยานพาหนะถือปฏิบัติตามประกาศฉบับนี้โดยเคร่งครัด นับตั้งแต่วันที่ ๑
กันยายน ๒๕๕๑ ประกาศฉบับใดที่มีข้อความขัดแย้งกับประกาศฉบับนี้ให้ยกเลิก
และให้ถือปฏิบัติตามประกาศฉบับนี้แทน

ประกาศ
ณ วันที่ ๑ กันยายน พ.ศ. ๒๕๕๑
พลตำรวจตรี
อภิรักษ์  หงษ์ทอง
เจ้าพนักงานจราจรทางบกจังหวัดภูเก็ต

[เอกสารแนบท้าย]

๑.  แผนผังแสดงเส้นทางการจัดระบบการจราจรบริเวณสี่แยกถลาง,ทางเข้าโรงพยาบาลถลาง,อนุสาวรีย์ท้าวเทพกระษัตรี
ท้าวศรีสุนทร เพื่อประกอบการพิจารณา ออกประกาศเจ้าพนักงานจราจรทางบกจังหวัดภูเก็ต 

(ดูข้อมูลจากภาพกฎหมาย)

ปริยานุช/ผู้จัดทำ
๒๔
ตุลาคม ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๑๖๗ ง/หน้า ๒๖/๒๐ ตุลาคม ๒๕๕๑